Краснодаррэ Налшыкрэ щеджэну къокIуэ
ФокIадэм и 12-м я адэжь щIыналъэм къеблэгъэжащ ныбжьыщIэ гупышхуэ. КъэкIуэжахэм гуапэу япежьащ, я еджэн Iуэхур хэкум щызэтеублэнымкIэ дэIэпыкъуэгъу ин яхуэхъуа, Краснодар щыIэ Адыгэ хасэм и тхьэмадэ Сэхъут Аскэр. Абы къызэрыджиIамкIэ, ныбжьыщIэхэр Сирием къикIащ, Краснодар щеджэнущ. Куэд мыщIэуи апхуэдэ зы гуп Налшык къэкIуэнущ.
Я адэжь лъахэм щIэныгъэ щызэрагъэгъуэтыну сабийхэр къызэрыкIуэфар я фIыщIэщ Тыркум, Европэм и къэралхэм, Израилым, США-м, Канадэм, Хьэрып Эмират Зэгуэтхэм щыпсэу ди лъэпкъэгъухэм. Иджы япэу хамэ щIыпIэхэм ящыщ адыгэхэр езыр-езыру зэхыхьэщ, Сирием щыпсэу адыгэ ныбжьыщIэхэр зауэм къыхашри, Кавказым щеджэну къагъэкIуащ, псапащIэ Iуэху зэрахуэу.
Мы проектыр, шэч хэмылъу, зытеухуар Сирием щыпсэу адыгэ щIэблэм Урысейм щIэныгъэ нэхъыщхьэ щегъэгъуэтынырщ, ауэ дэ дыщогугъ ахэр я хэкужьым дихьэхыу, щыпсэуну къинэжыну, унагъуэ щыхъужыну.
Студентхэр Кубань къэрал университетым, Кубань къэрал мэкъумэш академием, нэгъуэщI еджапIэ нэхъыщхьэхэм щIэтIысхьэнущ. Абыхэм къыхаха IэщIагъэхэм ящыщщ ухуэныгъэ, архитектурэ, техникэм епхахэр, псэущхьэхэм еIэзэн, бзэр джын, спортым, щэнхабзэм ехьэлIахэр.
КъэкIуэжахэм яхэтщ Сириемрэ Ливиемрэ дзюдомкIэ я чемпион Гъыш Яхья. ЩIалэм и зэфIэкIхэм иджы Краснодар щыхигъэхъуэнущ, абы щыпсэу спортсмен цIэрыIуэхэм ягъэсэнущ. Пэжщ, езыр зыхуеяр нэгъуэщIщ. — Адыгей къэрал университетым СпортымкIэ и институтым щеджэну и хъуэпсапIэт, ауэ абы ит еджапIэхэм Сирием къикIыжа студентхэр къызэрамыщтэм къыхэкIкIэ, къехъулIакъым. АКъУ-м щхьэусыгъуэ ищIар хамэ къэрал къикIахэр щыпсэун общежитие зэримыIэрщ. Мейкъуапэ къэрал технологие университетри студентхэм я тхылъхэм хэплъэххакъым, къащтэн щIамыдэм и щхьэусыгъуэр ныбжьыщIэ 30-м къыгурагъэIуэнуи иужь итакъым.
Аскэр зэрыжиIэмкIэ, Къэбэрдей-Балъкъэр Республикэр жану хэлэжьыхьащ мы Iуэхум. Куэд мыщIэу ди дежи ныбжьыщIэ гупышхуэ къэкIуэнущ, Налшык дэт университетхэмрэ колледжхэмрэ щеджэну.
Iуэхур къезыгъэжьауэ езыгъэкIуэкI цIыху жумартхэм я цIэр къиIуапхъэщ, ахэр: СтIащ Орфан, Бажэ Нусрэт, Мамхэгъ (Рахъуэ) Йлдыз, Нэгъуей Яшар, Сабэхь Цэй, Нэпсэу Зэчэрий, Файди Барэсбий, Дыгъужь Щамил, Джэтауэ Мэруан, СтIащ Ихьсан, абы и щхьэгъусэ нэмыцэ бзылъхугъэ Доретти, нэгъуэщIхэри. Iуэху дахэр Кавказым щызэфIэхынымкIэ дэIэпыкъуэгъушхуэ хъуащ Краснодар и Адыгэ хасэмрэ Къэбэрдей-Балъкъэрым щылажьэ «Пэрыт» жылагъуэ зэгухьэныгъэмрэ.
НэщIэпыджэ Замирэ.
